নিজের ঘরে বসে যদি পিসার হেলানো মন্দির দেখা যেত, কিংবা আকাশের তারা গুলো যদি ছাদের আরও কিছুটা কাছাকাছি এসে যেত, তাহলে সেই অনুভূতিটা বোধহয় খুব একটা খারাপ না। অর্ডার করলে যেকোনও ভালো রং কোম্পানি নিশ্চয়ই সাজিয়ে দিতে পারে আপনার শোয়ার কিংবা বসার ঘর, কিন্তু আমি আজ আপনাদের সাথে পরিচয় করিয়ে দিতে চাই এমন একজন শিল্পীর যিনি শুধুমাত্র ভালবেসে ছবি আঁকা শুরু করেছিলেন নিজের মনের টানে। ছোটবেলা থেকেই অল্পবিস্তর ছবি আঁকতে পারতেন তমলুকের শালিকা ধনুচক গ্রামের ছেলে লক্ষ্মীকান্ত দলুই। বাবা বিমল দলুই পেশায় ব্যবসায়ী। ডেকরেটারের ব্যবসায় কোনমতে সংসার চলে যায় দুবেলা ডাল-ভাত খেয়ে তাই ছেলের পড়াশুনার খরচের সাথে আর আঁকা শেখানোর ক্ষমতা ছিলনা তাঁর। কিন্তু ছেলের ভালবাসার বিষয়কে পুরো অবহেলা করাও সম্ভব নয় তাই অনেকটা অনুঘটকের কাজ করতেন তিনি নিজেই। আসলে নিজের পেশার কারণে কিছুটা শিল্পবোধ ছিল বিমল বাবুরও। তাই ছেলের আঁকা ছবিতে বা শিল্প কর্মে অনেক সময় ফাইনাল আঁচর মারতেন তিনিই।